María mey , heitkona Jósefs , varð þunguð af heilögum anda og fæddi soninn Jesú . Í tilefni fæðingarinnar höldum við jól . María er óaðskiljanleg frá hátíðinni . María er tákn fyrir trúfesti og tryggð . María sinnir einnig meðalgöngu milli syndugs mannkyns og Guðs . Samkvæmt Jóhannesarguðspjalli var hún við krossfestingu Krists . Eftir krossfestinguna sat María um kyrrt í Jerúsalem og þar er gröf hennar að finna . Hún steig upp til himna og er himnaför Maríu minnst á hátíðlegan hátt hinn 15. ágúst . María mey er höfð í hávegum innan rómversk-kaþólsku kirkjunnar . Um heim allan eru kirkjur helgaðar henni og margir mest sóttu pílagrímastaðir kristinna manna tengjast nafni hennar . Kaþólski söfnuðurinn á Íslandi á Maríukirkju í Breiðholti í Reykjavík . Hún var tekin í notkun 25. mars 1985 á boðunardegi Maríu en ekki vígð fyrr en 24. maí 2001 . Eftir siðaskipti var gengið misjafnlega hart fram við að kæfa bænargjörð til Maríu í kirkjum mótmælenda . Í sumum mótmælendasöfnuðum er haldið svo fast á málum að jafnvel er bannað að syngja Maríu lof í kirkjum þeirra . Hér á landi er María í heiðri höfð jafnt af kaþólskum og mótmælendum , þótt rækt sé lögð við bænir til heilgrar Maríu meðal kaþólskra en ekki í þjóðkirkjunni . Í Lúterskum kirkjum hér eru Maríustúkur og má þar nefna dómkirkjuna í Skálholti , stúkan vinstra megin við altarið er helguð Maríu . Í Háteigskirkju í Reykjavík er Maríustúka , hægra megin við altarið , þar er mósaik mynd af Maríu með barnið eftir Benedikt Gunnarsson . Vinstra megin við altarið í Hallgrímskirkju er stúka með mynd af Maríu með barnið eftir Guðmund Einarsson frá Miðdal . Ég hef átt þess kost að heimsækja þrjá staði pílagrímastaði í Evrópu sem snúast um átrúnað á heilaga Maríu : Þeir eru Czestochowa í Póllandi , Lourdes í Frakklandi og Fatíma í Portúgal . Hinn 15. júlí 1998 skrifaði ég í dagbókina hér á síðunni : „ Fórum meðal annars um litla fjallalandið Andorra , þá heimsóttum við pílagrímabæinn Lourdes í Frakklandi . Þar gerðist það frá febrúar fram í júlí 1858 , að fjórtán ára stúlka , Bernadette , sá heilaga guðsmóður , Maríu mey , átján sinnum . Nú koma rúmlega fimm milljónir manna árlega , einkum á tímanum frá páskum fram að allra heilagra messu , 1. nóvember , til Lourdes sem pílagrímar . [ Sjá pílagríma á mynd hér til hægri . ] Margir eru mjög veikir og leita sér lækninga , aðrir óska eftir að komast á þennan helga stað fyrir dauða sinn og svo eru hinir , sem vilja efla trú sína með þátttöku í bænahaldi og trúarathöfnum . Er ógleymanleg reynsla að heimsækja Lourdes og fá örlitla tilfinningu fyrir því heita trúarlífi , sem þar ríkir . Fyrir nokkrum árum fórum við til helsta pílagrímastaðar Pólverja í Jasna Gora [ Czestochowa ] , þar sem er mynd af hinni svörtu Madonnu , drottningu Póllands og verndara gegn óvinum lands og þjóðar . Þar var allt annars konar andrúmsloft en í Lourdes , þangað sem menn koma einkum til að leita sér lækninga og sáluhjálpar . Til Jasna Gora streymdu Pólverjar til að staðfesta ættjarðarást sína og trú . “ Myndin hér til hægri sýnir hina svörtu Madonnu með barnið . Sagan segir að Lúkas guðspjallamaður hafi átt myndina og hún sé máluð á eldhúsborð hinnar heilögu fjölskyldu . Í pistli frá 20. mars 2000 segi ég : „ Ráðstefnunni [ ráðherrafundi um menntamál í Lissabon ] lauk upp úr hádegi laugardaginn 18. mars og þá gafst tími til þess að aka til bæjarins Fatima , sem er um 150 km fyrir norðan Lissabon , en þar gerðust þau undur árið 1917 , að þrír ungir fjárhirðar sáu Maríu guðsmóður birtast nokkrum sinnum , hið fyrsta sinn 13. maí 1917 og síðan á mánaðarfresti og síðast 13. október 1917 . Tvö barnanna dóu ung [ í spönsku veikinni 1918 ] en hið þriðja , Systir María Lucia , er enn á lífi og býr hún í Karmel-klaustri í Portúgal 93 ára að aldri . Jóhannes Páll páfi II ætlar að heimsækja Fatima 13. maí næstkomandi , en í kringum staðinn , þar sem börnin sáu heilaga guðsmóður hefur nú skapast góð aðstaða fyrir pílagríma , sem koma langt að til að njóta blessunar staðarins . Hafði það yfir sér sérstakan blæ að fara þarna um og kynna sér lítillega sögu atburðanna , sem þarna gerðust . “ Hinn 15. janúar 2005 sagði ég hér á síðunni : „ [ E ] r þess vandlega gætt , að ekki séu hafðar neinar yfirlýsingar eftir Luciu opinberlega , orð hennar vega þungt , því að eftir atburðinn í fyrri heimsstyrjöldinni árið 1917 býr hún yfir „ þriðja leyndarmálinu frá Fatíma “ . Spásögnin var mælt fyrir rússnesku byltinguna og áður en Sovétríkin komu til sögunnar og hún laut að sovésku trúleysi . María sagði börnunum einnig hið svonefnda þriðja leyndarmál , sem átti að kynna páfanum , sem sæti árið 1960 og síðan birt . Aðrir eru þessu ósammála . Síðan eru þeir , sem efast um , að skýrt hafi verið frá öllu þriðja leyndarmálinu . “ Systir María Lucia andaðist 13. ferbúar 2005 97 ára gömul . Eftir andlát hennar ákváð Jósef Ratzinger , þá kardínáli í Páfagarði , nú Benedikt XVI páfi , að klausturklefi hennar skyldi innsiglaður . Talið er að ástæðan hafi verið sú að sr. Lucia hafði orðið fyrir fleiri vitrunum og afla þurfti vitnisburðar vegna áforma um að hún yrði tekin í helgra manna tölu . Hér skal þessi saga ekki rakin lengra en all kom þetta í huga minn , þegar ég fletti snotri bók sem bókafélagið Ugla gaf út fyrir jólin . Hún er eftir Gunnar Dal og heitir Leyndardómur Maríu . Þar birtist safn sagna sem Gunnar hefur tekið saman um Maríusýnir í Lourdes , Fatíma , Beauring í Belgíu , þar sem María sást 29. nóvember 1932 og Medjugorje í Bosníu - Hersegovínu , þar sem María sást 24. júní 1981 . Gunnar segir í formála bókarinnar að á 20. öld hafi orðið til Maríusögur á 386 mismunandi stöðum . Um sýnirnar hefur verið gerð skýrsla og birtir Gunnar hana í lok bókar sinnar . Formálanum lýkur Gunnar á þessum orðum : „ Það líður mörgum illa í þessum harða heimi . Milljónir karla og kvenna hafa brugðist við neyðarkalli tímans með því að taka þátt í starfi Maríu og verða þannig vegna verka sinna hluti af ljósvef hennar sem nær um allan heim . “ Jesús Kristur verður aldrei skilinn frá Maríu , móðurmynd hennar er aldrei skýrari en á jólum . Með því að hugleiða í ljósi hennar verðum við umvafin birtu og yl móðurhjartans . Ef við skynjum þann kraft nálgumst við leyndardóm Maríu . Gunnar Dal á þakkir skildar fyrir að taka saman sögur um þennan leyndardóm og miðla þeim til samtíðarmanna sinna á þennan einfalda og fallega hátt .